O‘ZBEKISTON RESPUBLIKASI BANK-MOLIYA AKADEMIYASIDA SOLIQ IShLARI FAKULTETINI TAShKIL ETISh TO‘G‘RISIDA

Soliq organlarining rahbar kadrlar bo‘g‘inining kasb tayyorgarligini va ularni qayta tayyorlashni tubdan yaxshilash, shuningdek O‘zbekiston Respublikasi soliq tizimini rivojlantirish istiqbollari bo‘yicha ilmiy tadqiqotlarni muvofiqlashtirish va chuqurlashtirish maqsadida Vazirlar Mahkamasi qaror qiladi:
 1. O‘zbekiston Respublikasi bank-moliya akademiyasida soliq ishlari fakulteti tashkil etilsin.
 2. Quyidagilar bank-moliya akademiyasi soliq ishlari fakultetining asosiy vazifalari va faoliyati yo‘nalishlari etib belgilansin:
 respublika soliq tizimi uchun “Soliqlar va soliqqa tortish” mutaxassisligi bo‘yicha magistr darajasi beriladigan yuqori malakali mutaxassislar tayyorlash;
 xalqaro soliq ishidagi eng yangi yutuqlarni tizimli o‘qitish yo‘li bilan respublika soliq organlarining rahbar xodimlari va mutaxassislarini qayta tayyorlash va ularning malakasini oshirish;
 mamlakatda soliqlar va soliqqa tortish tizimining nazariyasi, amaliyoti va istiqbollari masalalari bo‘yicha chuqurlashtirilgan ilmiy tadqiqotlarni tashkil etish;
 soliqlar va soliqqa tortish tizimini takomillashtirish sohasida dasturlar, loyihalar, tavsiyalarni ilmiy-uslubiy ekspertiza qilish;
 soliqlar va soliqqa tortish masalalari bo‘yicha darsliklar, o‘quv qo‘llanmalari va ilmiy-uslubiy ishlanmalar tayyorlash va nashr etish.
 3. Belgilansinki, akademiya soliq ishlari fakultetiga o‘qishga respublika soliq organlarining oliy ma’lumotli, Davlat soliq qo‘mitasi tizimida kamida ikki yillik ish stajiga ega bo‘lgan yuqori va o‘rta bo‘g‘in rahbarlari, yetakchi mutaxassislari qabul qilinadi.
 4. Akademiya rektori Davlat soliq qo‘mitasi va O‘zbekiston Respublikasi Banklar uyushmasi bilan birgalikda ikki hafta muddatda:
 soliq ishlari fakulteti tashkil etilishini hisobga olib akademiya shtatlar jadvalini, tuzilmasini qayta ko‘rib chiqsin va tasdiqlasin;
 ko‘rsatib o‘tilgan mutaxassislik bo‘yicha o‘quv rejalari va dasturlarini ishlab chiqsin;
 soliq organlari tizimining tayyorlanishi, qayta tayyorlanishi va malakasi oshirilishi kerak bo‘lgan mansabdor shaxslari ro‘yxatini, ularni qabul qilish va akademiyada o‘qishni tamomlagandan keyin ishga yo‘llash tartibini belgilasin;
 1997-1998 o‘quv yilida akademiya soliq ishlari fakultetiga 20 kishini qabul qilsin.
 5. O‘zbekiston Respublikasi Davlat soliq qo‘mitasi 1997-yildan boshlab har yili Bank-moliya akademiyasiga o‘quv jarayonini va ilmiy uslubiy ishlarni tashkil etish, fakultetning moddiy-texnika bazasini mustahkamlash, o‘qituvchilar va eng yaxshi tinglovchilarning “Soliqlar va soliqqa tortish” mutaxassisligi bo‘yicha xorijiy soliq muassasalari va moliya tashkilotlarida amaliy ish tajribasidan o‘tishi uchun soliq organlarini rivojlantirish jamg‘armasi hisobidan zarur mablag‘lar ajratsin.
 6. Mazkur qarorning bajarilishini nazorat qilish Bosh vazir o‘rinbosari B.S. Hamidov zimmasiga yuklansin.